מספר פנימי: 562225

הכנסת העשרים

**יוזם:**  **חבר הכנסת** **עמר בר-לב**

 פ/8/20

הצעת חוק העונשין (תיקון – פניה למוקד חירום והצלה בקריאת שווא לעזרה), התשע"ה–2015

|  |  |  |
| --- | --- | --- |
| הוספת סעיף 159ב | 1. | בחוק העונשין, התשל"ז–1977[[1]](#footnote-2), אחרי סעיף 159א יבוא: |
|  |  | "פניה למוקד חירום והצלה בקריאת שווא לעזרה | 159ב. | הפונה למוקד חירום והצלה בקריאת שווא לעזרה, דינו – הקנס האמור בסעיף 61(א)(1); עשה זאת במטרה לשבש את עבודת כוחות החירום וההצלה, דינו – הקנס האמור בסעיף 61(א)(3); לעניין סעיף זה, "מוקד חירום והצלה" – לרבות מוקדי החירום של המשטרה, מגן דוד אדום, שירותי כבאות והצלה." |

דברי הסבר

מוקדי החירום וההצלה נאלצים להתמודד עם עומס רב של פניות, ומספר לא מבוטל מהן מוגדרות כהטרדות וקריאות שווא לעזרה. על פי פרסומים מהתקופה האחרונה כ-45% מהפניות המתקבלות במוקד החירום של המשטרה מוגדרות כהטרדות וכקריאות שווא לעזרה. מצב עניינים זה מקשה על תפקוד המוקדנים ומביא לבזבוז זמן יקר.

ריבוי של פניות שווא עלול להוביל לשיבוש עבודתם של כוחות החירום וההצלה במתן מענה לפניות אמיתיות הדורשות את התערבותם או לחילופין להביא לבזבוז משאבים וכספי ציבור בהקפצת הכוחות לשווא. כך למשל, האירוע שבו מוקדני המשטרה פירשו את פנייתו של החטוף גיל-עד שאער ז"ל כפניית שווא הוא דוגמה מצערת להשפעתן השלילית של פניות השווא המתקבלות במוקד המשטרתי. סיווגה של הפנייה כפניית שווא ותו לא גרמה לכך שלא ניתן מענה מידי לקריאת המצוקה והביאה לעיכוב משמעותי שמנע תגובה בשעות הקריטיות לאירוע. הדבר כמובן עלול לקרות גם במוקדי חירום אחרים כמו מגן דוד אדום או מוקד שירותי כבאות והצלה.

לפיכך מוצע להטיל קנס על הפונה למוקד חירום והצלה בקריאת שווא לעזרה כדי להרתיע ולצמצם את ממדי התופעה. במקרה שהפנייה נעשתה במטרה לשבש את עבודת כוחות החירום וההצלה, יוטל קנס כבד יותר. יש להדגיש כי התיקון אינו מתייחס למקרה שבו הפונה מסר בתום לב מידע שהסתבר בהמשך כשגוי, אלא רק למקרים שבהם הפונה ידע בעת פנייתו כי המידע שהוא מוסר שגוי.

הצעת חוק דומה בעיקרה הונחה על שולחן הכנסת התשע-עשרה על ידי חבר הכנסת אמנון כהן וקבוצת חברי הכנסת (פ/2639/19).

הצעות חוק זהות הונחו על שולחן הכנסת התשע-עשרה על ידי חבר הכנסת עמר בר-לב וקבוצת חברי הכנסת (פ/2638/19), על ידי חבר הכנסת ניסן סלומינסקי (פ/2613/19), על ידי חברת הכנסת מרב מיכאלי וקבוצת חברי הכנסת (פ/2614/19) ועל ידי חברת הכנסת פנינה תמנו-שטה (פ/2707/19).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו באייר התשע"ה – 4.5.15

1. ס"ח התשל"ז, עמ' 226. [↑](#footnote-ref-2)